BDMS หุ้นปลอดภัยในช่วงตลาดผันผวนเตรียมเปิดบริการ รพ.ใหม่ 2 แห่ง เร็วๆ นี้
บล.ซีไอเอ็มบี (ประเทศไทย) ระบุว่า BDMS เตรียมเปิดบริการรพ.ใหม่ 2 แห่ง เร็วๆ นี้ คาดบริษัทสามารถรักษาแนวโน้มการเติบโตของผลกำไรเฉลี่ย 18% CAGR ในช่วง 3 ปีข้างหน้า โดยมองว่าเป็นหุ้นปลอดภัยในช่วงตลาดผันผวน
28 ต.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (28 ต.ค.) แนะนำ ซื้อ หุ้น บริษัท กรุงเทพดุสิตเวชการ จำกัด(มหาชน) หรือ BDMS โดยมีราคาเป้าหมาย 22.40 บาท โดยมองหุ้นBDMS เป็นหุ้นปลอดภัยในยามที่ตลาดผันผวน ในแง่พื้นฐาน BDMS ได้เพิ่มโรงพยาบาลสมิติเวช ธนบุรี และโรงพยาบาลกรุงเทพ พิษณุโลกเข้ามาในพอร์ตตั้งแต่ปี 56 จากนั้นบริษัทได้เพิ่มโรงพยาบาลในเครืออีก 7 แห่งในปี 57 และอีก 4 แห่งในครึ่งปีแรกของปี 58
นอกจากนี้ BDMS ยังก่อสร้างโรงพยาบาลใหม่อีกสองแห่งซึ่งจะเปิดให้บริการในเร็วๆ นี้ โดยมีที่ตั้งอยู่ชานเมืองกรุงเทพฯ และที่พัทยา จึงเชื่อว่า BDMS จะสามารถขยายเครือข่ายโรงพยาบาลได้ตามเป้าที่ 50 แห่งภายในสองสามปีข้างหน้า และคาดว่าบริษัทจะสามารถรักษาแนวโน้มการเติบโตของผลกำไรเฉลี่ย 18% CAGR ในช่วง 3 ปีข้างหน้า เนื่องจากโรงพยาบาลใหม่เหล่านี้ต้องใช้เวลาอีกสองสามปีจึงจะถึงจุดคุ้มทุนในระดับกำไรสุทธิ